TPOLY คว้า 3 โครงการใหม่ ดันแบ็คล็อก 4.5 พันลบ. เดินหน้าชิงงานรัฐ-เอกชนเพิ่ม
TPOLY คว้า 3 โครงการใหม่ มูลค่ารวมกว่า 2 พันลบ. ดันแบ็คล็อก 4.5 พันลบ. กางแผนปี 65 เดินหน้าเข้าร่วมประมูลงานภาครัฐ-เอกชนเพิ่ม มั่นใจเติบโตอย่างยั่งยืน
TPOLY คว้า 3 โครงการใหม่ ดันแบ็คล็อก 4.5 พันลบ. กางแผนปี 65 เดินหน้าเข้าร่วมประมูลงานภาครัฐ-เอกชนเพิ่ม มั่นใจเติบโตอย่างยั่งยืน
8 ธ.ค. 2564

นายปฐมพล สาวทรัพย์ ประธานเจ้าหน้าที่บริหารและกรรมการผู้จัดการใหญ่ บริษัท ไทยโพลีคอนส์ จำกัด (มหาชน)  หรือ TPOLY เปิดเผยว่า ในช่วงโค้งสุดท้ายของปีนี้ บริษัทฯ ได้รับงานก่อสร้างใหม่ 3 โครงการ มูลค่ารวม 2,148,030,000 บาท ประกอบด้วย โครงการก่อสร้างโรงพยาบาลธรรมศาสตร์ ศูนย์พัทยา ของมหาวิทยาลัยธรรมศาสตร์ ศูนย์รังสิต เป็นการก่อสร้างงานโครงสร้างและสถาปัตยกรรม มูลค่าโครงการ 964,330,000 บาท (ราคารวมภาษีมูลค่าเพิ่ม)
รวมทั้งโครงการก่อสร้างอาคารจอดรถและซ่อมบำรุง (Depot) โครงการพัฒนาพื้นที่ส่วนขยาย ศูนย์ราชการเฉลิมพระเกียรติ 80 พรรษา 5 ธันวาคม 2550 โซนซี ของบริษัท ธนารักษ์พัฒนาสินทรัพย์ จำกัด เป็นการก่อสร้างอาคารจอดรถและซ่อมบำรุง มูลค่าโครงการ 769,000,000 บาท (ราคารวมภาษีมูลค่าเพิ่ม)
นอกจากนี้ ยังได้รับโครงการฟีล ภูเก็ต ของบริษัท ซีพีเอ็น เรซซิเด้นซ์ จำกัด เป็นงานโครงสร้าง สถาปัตยกรรม และ Hard Scape มูลค่าโครงการ 414,700,000  บาท (ราคารวมภาษีมูลค่าเพิ่ม)
“ภาพรวมอุตสาหกรรมก่อสร้างเริ่มกลับมามีทิศทางที่ดีขึ้นต่อเนื่อง ภายหลังที่ภาครัฐมีนโยบายทยอยเปิดประเทศ ทำให้กิจกรรมทางเศรษฐกิจกลับมาคึกคัก และมีการเปิดให้ประมูลงานใหม่จำนวนมากขึ้น บริษัทฯ จึงมีโอกาสได้รับงานเพิ่มขึ้น โดยงานใหม่ประจำปี 2564 สะสมตั้งแต่ต้นปีจำนวน 3,200 ล้านบาท เกินเป้าหมายที่ตั้งไว้ตอนต้นปีที่ 3,000 ล้านบาท เมื่อรวมกับ Backlog ณ สิ้นไตรมาส 3/2564 แล้ว ทำให้ Backlog พุ่งแตะ 4,500 ล้านบาท ซึ่งยังไม่รวมงานที่อยู่ระหว่างรอเซ็นสัญญา และมั่นใจว่า การได้รับงานดังกล่าว จะเป็นปัจจัยสำคัญที่สนับสนุนให้ผลงานของบริษัทฯ เติบโตได้อย่างมั่นคงในระยะยาว และสามารถสร้างผลตอบแทนที่ดีให้กับผู้ถือหุ้นได้ต่อเนื่อง” นายปฐมพล กล่าว
สำหรับแผนการดำเนินธุรกิจในปี 2565  บริษัทฯ เดินหน้าเข้าประมูลงานใหม่ ทั้งภาครัฐและเอกชน โดยเฉพาะงานที่มีความเชี่ยวชาญและมีประสบการณ์ในการก่อสร้าง ทั้งงาน ก่อสร้างอาคารโรงพยาบาล สถานศึกษา สนามบิน เป็นต้น รวมทั้งงานก่อสร้างชลประทาน และประปา  โดยคาดว่า ภายในต้นปีหน้าจะได้เห็นความชัดเจนเรื่องการร่วมทุนในงานสาธารณูปโภค ซึ่งจะช่วยผลักดันให้มีมูลค่างานในมือเป็นไปตามเป้าหมายที่ตั้งไว้